Երեւանի կեդրոնական այդ հատուածին՝ Մարշալ Բաղրամեան պողոտայի միջնամասին ձախ կողմը կը գտնուէր քաղաքի ամենէն հին գերեզմանատունը՝ Կոզեռնը: Գերեզմանատունը իր անունը ստացած է ի պատիւ 11-րդ դարու առաջին կէսի հայ գիտնական եւ տոմարագէտ Յովհաննէս Կոզեռնին (Տարոնեցիի), որ կը կրէր «Հայոց վարդապետ» պատուանունը: Կեանքի վերջին տարիները ան անցուցած է Երեւանի մէջ, ուր վախճանած եւ առաջինն ալ թաղուած է Կոնդի հիւսիս-արեւմտեան հատուածին՝ իր անունով (Կոզեռն, որ կը նշանակէ տղայ) կոչուող գերեզմանատան մէջ: Կոզեռնի գերեզմանին մօտ յետագային թաղուած է նաեւ Մելիքսէթ Վարդապետ Վժանեցին, իսկ անոնց միջեւ՝ յայտնի կաթողիկոս Մովսէս Գ. Սիւնեցին: Անոնց գերեզմաններուն վրայ յետագային կառուցուած է վայելուչ մատուռ մը, որ կոչուած է «Կոզեռնի մատուռ»: